****

**Általános Nyilatkozatok**

**Folyószámlahitel**

****

**Tisztelt Ügyfelünk!**

Örömünkre szolgál, hogy pénzügyeinek intézésekor az OTP Bank Nyrt. mellett döntött.

Ebben a tájékoztató anyagban összefoglaltuk azokat a feltételeket, amelyek segítséget nyújtanak Önnek ahhoz, hogy a hitelfelvétele során kellő körültekintéssel, felelős odafigyeléssel írhassa alá a hitelszerződést. Javasoljuk, hogy minden esetben olvassa el a szerződéses dokumentumokat, mielőtt aláírná azokat!

A hitel felvételéhez nemcsak a bank körültekintő mérlegelése szükségeltetik, hanem az Ön megfontolt, felelősségteljes, körültekintő magatartása is. Ennek során az Ön egyéni felelőssége az, hogy saját és háztartása jövedelmi helyzetének figyelembevételével döntsön a hitelfelvételről.

Javasoljuk, hogy az OTP Bank Nyrt. internetes honlapját ([www.otpbank.hu](http://www.otpbank.hu)) is kísérje figyelemmel folyamatosan, ahol hasznos segítséget talál a választott hitelével kapcsolatban. Érdemes áttanulmányozni az adott hitelkonstrukció Üzletszabályzatát, Hirdetményét, valamint a tájékoztató anyagokat is. Kérdéseire, az esetlegesen nem érthető fogalmakról, kockázatokról, egyéb feltételekről természetesen ügyintézőink is készséggel válaszolnak.

A hitelfelvétellel kapcsolatos felelős döntésének meghozatalához segítséget nyújthatnak Önnek a Magyar Nemzeti Bank honlapján (www.mnb.hu/fogyasztovedelem) található háztartási költségvetés-számító program, hitelkalkulátor, illetve az ugyancsak itt elérhető termék-összehasonlító táblázatok.

Ebben a dokumentumban megtalálja a hiteligényléshez szükséges nyilatkozatokat. Kérjük, figyelmesen olvassa el a nyilatkozatokat, ha megértette és elfogadta a nyilatkozatban foglalt tájékoztatást a végén írja alá őket.

**A hiteligénylő(k) nyilatkozatai**

**1.** Hitelkérelmem a pénzügyi helyzetem megítéléséhez, valamint a szerződéskötéshez szükséges adatokat a valóságnak megfelelően tartalmazza. A hiteligénylő nyomtatvány benyújtása szándéknyilatkozatomnak minősül, amelynek befogadása nem jelent hitelnyújtási kötelezettséget az OTP Bank Nyrt. részére.

**2.1.** Kijelentem, hogy nem vagyok az OTP Bank Nyrt, illetve a vele szoros kapcsolatban álló vállalkozás igazgatóságának elnöke, illetve tagja, sem felügyelő bizottságának elnöke, illetve tagja/elnök-vezérigazgatója/a fióktelep formájában működő pénzügyi intézmény vezető tisztségviselője, illetve ezen személyek közeli hozzátartozója sem.

**2.2.** Kijelentem, hogy nem vagyok az OTP Bank Nyrt., illetve a vele szoros kapcsolatban álló vállalkozás könyvvizsgálója, illetve könyvvizsgálójának közeli hozzátartozója.

**2.3.** Kijelentem, hogy nem vagyok az OTP Csoporthoz tartozó pénzügyi intézmény igazgatóságának elnöke, illetve tagja/felügyelő bizottságának elnöke illetve tagja/ügyvezetője.

A hitelintézetekről és a pénzügyi vállalkozásokról szóló 2013. évi CCXXXVII. törvény 6. § (1) 104. pontja értelmében **szoros kapcsolatnak minősül** két vagy több természetes vagy jogi személy között fennálló ellenőrző befolyásnak vagy részesedési viszonynak minősülő kapcsolat. Ha egy személy olyan személlyel áll ellenőrző befolyásnak minősülő kapcsolatban, amely maga is ellenőrző befolyást gyakorol egy harmadik személyre, akkor e harmadik személyt is a legfelső szinten lévővel szoros kapcsolatban állónak kell tekinteni. Szoros kapcsolat jön létre két vagy több személy között is, ha ugyanazon személyek ellenőrző befolyása alatt állnak.

A hitelintézetekről és a pénzügyi vállalkozásokról szóló 2013. évi CCXXXVII. törvény 6. § (1) 18. pontja értelmében **ellenőrző befolyás**: a számvitelről szóló 2000. évi C. törvény 3. § (2) 1. pontja szerinti anyavállalat fogalmánál használt meghatározó befolyás vagy egy személy és egy vállalkozás között fennálló olyan kapcsolat, amelynek alapján

a/ a befolyással rendelkező személy dönthet a vállalkozás nyereségének felosztásáról, nyereségének vagy veszteségének más vállalkozáshoz való átcsoportosításáról, stratégiájáról, üzletpolitikájáról vagy értékesítési politikájáról,

b/ lehetővé válik - függetlenül attól, hogy a megállapodást alapszabályban (alapító okiratban) vagy más írásos szerződésben rögzítették - a vállalkozás irányításának más vállalkozás irányításával való összehangolása valamely közös cél érdekében,

c/ a közös irányítás a vállalkozások ügyvezetésének, felügyelő bizottságának részben (de a döntésekhez szükséges többséget kitevő) vagy teljesen azonos összetételén keresztül valósul meg vagy

d/ a befolyással rendelkező személy tőkekapcsolat nélkül gyakorol jelentős befolyást egy másik vállalkozás működésére.

A hitelintézetekről és a pénzügyi vállalkozásokról szóló 2013. évi CCXXXVII. törvény 6. § (1) 99. pontja értelmében **részesedési viszony**: egy személy és egy vállalkozás között létrejött olyan - ellenőrző befolyásnak nem minősülő - kapcsolat, amelynek alapján a személy - közvetlenül vagy közvetett módon - a szavazati jogok vagy a tulajdoni hányad legalább húsz százalékát birtokolja.

A hitelintézetekről és a pénzügyi vállalkozásokról szóló 2013. évi CCXXXVII. törvény 6. § (1) 115. pontja értelmében **ügyvezetőnek minősül** a vállalkozás igazgatósága által megválasztott, a vállalkozással munkaviszonyban álló elnöke, a vállalkozás vezetésére kinevezett, a vállalkozással munkaviszonyban álló első számú vezető, valamint e vezető valamennyi helyettese.

A hitelintézetekről és a pénzügyi vállalkozásokról szóló 2013. évi CCXXXVII. törvény 6. § (1) 10. pontja értelmében a **csoport** olyan vállalkozások összessége, amelyet egy anyavállalat, annak leányvállalatai és mindazon vállalkozások alkotnak, amelyekben az anyavállalat vagy leányvállalata ellenőrző befolyással vagy részesedési viszonnyal rendelkezik.

A hitelintézetekről és a pénzügyi vállalkozásokról szóló 2013. évi CCXXXVII. törvény 6. § (1) 122. pontja értelmében **vezető állású személy**:

a/ részvénytársasági formában működő bank és szakosított hitelintézet esetén az igazgatóság, a felügyelő bizottság elnöke, tagja és az ügyvezető;

b/ szövetkezeti formában működő szövetkezeti hitelintézet esetén az igazgatóság elnöke, a felügyelő bizottság elnöke és az ügyvezető;

c/ részvénytársasági vagy szövetkezeti formában működő pénzügyi vállalkozás esetén az igazgatóság elnöke, a felügyelő bizottság elnöke és az ügyvezető;

d/ fióktelep esetén a fióktelep vezetésére a külföldi pénzügyi intézmény által kinevezett személy és annak közvetlen helyettese;

e/ az alapítványi formában működő pénzügyi vállalkozás esetén a kuratórium tagja, a felügyelő bizottság elnöke, valamint az ügyvezető;

f/ független közvetítő esetén a pénzügyi szolgáltatás közvetítésének irányítását végző személy, valamint valamennyi helyettese.

g)  jelzáloghitel közvetítői tevékenységet végző közvetítő esetén az irányítási jogkörrel rendelkező vezető testület tagja, a pénzügyi szolgáltatás közvetítésének irányítását végző személy és valamennyi helyettese,

h) függő ügynök esetén az irányítási jogkörrel rendelkező vezető testület tagja, a pénzügyi szolgáltatás közvetítésének irányítását végző személy és valamennyi helyettese.

**3.** Kijelentem, hogy a Bank felhívta a figyelmemet a Magyar Nemzeti Bank fogyasztóvédelmi honlapjára (www.mnb.hu/fogyasztovedelem), az ott szereplő termékleírásokra, összehasonlítást segítő alkalmazásokra (hitelkalkulátor, háztartási költségvetés-számítási program), amely az OTP Bank Nyrt. honlapjáról (www.otpbank.hu) is elérhető.

**4.** Kijelentem, hogy a Bank felhívta a figyelmemet arra, hogy a hitelfelvételt megelőzően fontoljam meg a háztartásunk teljes teherviselő képességét, vegyem figyelembe a háztartásomban élők vagyoni-jövedelmi helyzetét, eladósodottságát, és a leendő adóssággal összefüggő teherviselő képességüket is. Hitelkérelmemet ezen körülmények gondos és alapos, felelősségteljes mérlegelése alapján nyújtottam be.

**5.** Tudomással bírok arról, hogy a Bank a hitelbírálat során a Központi Hitelinformációs Rendszerben (KHR) való szereplést figyelembe veszi, a nyilvántartásban való szereplés a hiteligénylés elutasításával is járhat.

**6. Személyes adatokkal, és adatkezeléssel kapcsolatos rendelkezések**

**6.1. Az OTP Bank Nyrt. által történő adatkezelés**

Tudomásul veszem, hogy a személyes adataim kezelésével kapcsolatos részletes szabályokat az OTP Bank Nyrt. Általános Üzletszabályzatának mellékletét képező Általános Adatvédelmi Tájékoztató, valamint Üzletszabályzat a Lakossági bankszámlákról, betétekről és a Folyószámlahitelről - Folyószámlahitel című üzletszabályzat kiegészítő Adatkezelési tájékoztatója tartalmazza, mely dokumentumok elérhetőek a bankfiókokban, valamint a Bank honlapján ([www.otpbank.hu](http://www.otpbank.hu)).

Tudomásul veszem, hogy amennyiben szerződéskötésre sor kerül és a hitelszerződés fennállása alatt egyes banki tevékenységek végzését az OTP Bank Nyrt. kiszervezi, és ennek keretében adatátadásra kerül sor, a Hpt. 68. §-ában előírtaknak megfelelően a kiszervezett tevékenység körét és a kiszervezett tevékenység végzőjét az OTP Bank Nyrt. az Általános Üzletszabályzatában feltünteti.

**6.2. Az engedményes részére történő adatátadás**

Tudomásul veszem, hogy amennyiben a szerződéskötésre sor kerül, a Bank a Velem szemben fennálló esedékes, és felszólítás ellenére meg nem fizetett bármely követelést engedményezi, úgy az engedményes a követelés behajtásának eredményéről, az engedményezett követeléssel kapcsolatos eljárásról a Banknak kockázatkezelési és kockázatelemzési célból banktitkot képező adataimat átadja.

**7. A pénzmosási törvény szerinti nyilatkozat a tényleges tulajdonos személyéről**

Büntetőjogi felelősségem tudatában kijelentem, hogy a szerződéskötés során saját magam nevében járok el.

Büntetőjogi felelősségem tudatában kijelentem, hogy a közölt adatok a valóságnak mindenben megfelelnek. Tudomásom van arról, hogy haladéktalanul, de legkésőbb 5 (öt) munkanapon belül köteles vagyok bejelenteni az OTP Bank Nyrt.-nek közölt adataimban bekövetkezett változásokat.

**8. A KHR részére történő adatátadás**

Tudomásul veszem, hogy az esetleges szerződéskötést követően az OTP Bank Nyrt. a Központi hitelinformációs rendszerről szóló 2011. évi CXXII. törvényben megjelölt referenciaadatokat adós-nyilvántartási rendszerébe, valamint a hivatkozott törvényben meghatározott Központi Hitelinformációs Rendszernek átadja a törvényben meghatározott adatszolgáltatás teljesítése érdekében.

Az adatkezelés részletes feltételeit a nyilatkozat 9. pontja szerinti Tájékoztatás tartalmazza.

**9. Tájékoztató magánszemélyek részére a Központi Hitelinformációs Rendszerről**

Jelen tájékoztatást azért kapja, mivel Ön hitel**szerződés megkötése előtt áll**, és a szerződéskötést követően a törvényben[[1]](#footnote-1) meghatározott adatai a Központi Hitelinformációs Rendszerbe (**KHR**) kerülnek.

**9. 1. Mi az a KHR?**

A KHR egy pénzügyi vállalkozás által kezelt hitelinformációs adatbázis, amely **hozzájárul a hitelt igénylők hitelképességének felméréséhez**.

A fenti célok megvalósítása érdekében **a pénzügyi szervezetek adatokat küldenek a szerződés megkötése után a KHR-be, valamint** az intézmények az Önnel való szerződés megkötése előtt információkat kérhetnek a KHR-ből hitelképességének megállapításához.

A KHR-ben **kizárólag a KHR törvényben meghatározott adatok tárolhatók** (pl.: adós és adóstárs azonosító adatai, a szerződés adatai, a követelések és pénzforgalmi számlák adatait, stb.), és az adatok **kizárólag a KHR törvényben meghatározott célokra használhatók fel.** Magyarországon jelenleg az MNB által folyamatosan felügyelt **BISZ Zrt.** rendelkezik a KHR működtetésére engedéllyel. A KHR-ben rögzített adatok **banktitoknak minősülnek,** és ennek megfelelő jogi védelem alatt állnak.

**9. 2. Hogyan döntik el a hitelezők, hogy kaphatok-e kölcsönt?**

**FONTOS TUDNIA**, hogy

• a KHR-be került **adatok** – a **9**.**3.2. pontban felsorolt esetek kivételével** – **csak az Ön előzetes hozzájárulásával adhatók át más pénzügyi szervezetnek**. Amennyiben nem adja meg hozzájárulását, ennek tényét is rögzítik a KHR-ben. A hozzájárulása, vagy annak megtagadása az Ön összes szerződésére kiterjed és **bármikor módosítható**;

• a szerződéskötést megelőzően az intézmény **köteles ismertetni Önnel a KHR-ből** a hitelképességének megállapítása érdekében **beszerzett adatokat**, valamint az adatokból a hitelképességére vonatkozóan levonható **következtetéseket**.

**A pénzügyi szervezet csak abban az esetben fog Önnel szerződést kötni, ha Önt** – a KHR-ben lévő információra is tekintettel – **megfelelő adósnak ítélte.**

**9. 3. Milyen adatokat tartalmazhat rólam a KHR?**

**FONTOS TUDNIA, hogy** amikor a pénzügyi szervezet Önről adatot ad át a KHR részére, erről az átadást követő 5 munkanapon belül írásban tájékoztatja. Kérésére a tájékoztatás e-mailben is teljesíthető. E kötelezettség nem vonatkozik a szerződése fennállása alatti rendszeres havi adatátadásra a fennálló tőketartozásokról.

* + 1. **Szerződéshez kapcsolódó adatátadás**

*9.3.1.1.Szerződéskötéshez kapcsolódó adatátadás*

Ha Ön hitelt vesz fel, illetve egyéb, olyan szolgáltatást vesz igénybe (például pénzügyi lízingszerződést, hallgatói hitelszerződést, értékpapír kölcsönzésre vonatkozó szerződést köt), amelyre vonatkozó adatok a törvény alapján a KHR-ben kezelendők, az alábbi adattípusok kerülnek a szerződéskötést követően a KHR-be:

• **az Ön azonosító adatai** (név, születési név, születési idő és hely, anyja születési neve, személyi igazolvány szám, vagy egyéb azonosításra alkalmas igazolvány száma, lakcím, levelezési cím, elektronikus levelezési cím)

• a **szerződésére vonatkozó adatok** (a szerződés típusa és azonosítója (száma), a szerződés megkötésének, lejártának, megszűnésének időpontja, az Ön ügyféli minősége (adós, adóstárs), a szerződés összege és devizaneme, a törlesztés módja, gyakorisága, a szerződéses összeg törlesztő részletének összege és devizaneme).

*9.3.1.2 Szerződéshez kapcsolódó adatátadás*

A fennálló hitelszerződéssel összefüggésben kétféle adatátadás lehetséges:

• rendszeres: havonta fennálló tőketartozásainak összege és pénzneme, a szerződéses összeg törlesztő részletének összege és devizaneme;

• eseti: előtörlesztés esetén az előtörlesztés ténye, ideje, az előtörlesztett összeg és a fennálló tőketartozás összege és pénzneme; a már korábban átadott referenciaadatok módosulása esetén a módosuló referenciaadatok.

Az ebben a pontban felsorolt adatokat a szerződés megszűnését követően törlik a KHR-ből. Amennyiben Ön írásban kéri, az adatai a szerződés megszűnését követő 5 évig még a KHR-ben maradhatnak. Amennyiben meggondolná magát, e kérését bármikor visszavonhatja, melynek eredményeként a nyilvántartott adatokat törlik.

**9.3.2 Egyes eseményekhez kapcsolódó adatátadás**

*9.3.2.1 Hiteltörlesztés elmulasztásának nyilvántartása*

Amennyiben szerződéses kötelezettségének olyan módon nem tesz eleget, hogy a lejárt és **meg nem fizetett tartozásának összege meghaladja a késedelembe esés időpontjában érvényes legkisebb összegű havi minimálbér összegét és az folyamatosan, 90 napon túl fennáll**, a mulasztás adatai bekerülnek a KHR-be.

**FONTOS TUDNIA**, hogy ebben az esetben az adat-átadás megtörténte előtt 30 nappal az Önnel szerződéses viszonyban lévő pénzügyi szervezetnek írásbeli figyelmeztetést kell küldenie arról, hogy adatai be fognak kerülni a KHR-be, ha nem rendezi mulasztását. Amennyiben a tartozás nem kerül rendezésre, a pénzügyi szervezet átadja az adatokat a KHR-nek, azonban erről 5 munkanapon belüli írásbeli tájékoztatási kötelezettség terheli.

A mulasztás adatai – amennyiben a tartozás nem szűnt meg – az átadástól számított 10 évig maradnak a KHR-ben és ezen idő alatt felhasználhatók a hitelképesség vizsgálatához, az Ön hozzájárulása nélkül is. A tartozás teljesítése esetén a teljesítéstől számított 1 évig maradnak az adatok a KHR-ben.

*9.3.2.2 Csalás miatt elutasított hitelkérelmek és kártyavisszaélések nyilvántartása*

Bekerül a KHR-be,

• ha valaki a szerződéskötés során valótlan adatot ad meg és ez okirattal bizonyítható, vagy

• hamis okirat használata miatt bíróság jogerős ítéletében bűncselekmény elkövetését állapítja meg, továbbá

• akivel szemben a kártyavisszaélés miatt a bíróság jogerős határozatában bűncselekmény elkövetését állapítja meg.

A felsorolt esetekben az elutasításra és a csalásra vonatkozó adatok, továbbá a kártyavisszaéléssel kapcsolatos adatok bekerülnek a KHR-be.

Ezen adatok az adatátadástól számított 5 évig maradnak a KHR-ben, és ezen időszak alatt hozzájárulás nélkül is felhasználhatók a hitelképesség vizsgálatához.

**9.****4. Hogyan ismerhetem meg a KHR-ben rólam nyilvántartott adatokat?**

**Joga van** az Önről nyilvántartott adatokat megismerni. Bármely KHR-hez csatlakozott pénzügyi szervezetnél tájékoztatást kérhet arról, hogy

• milyen adatok szerepelnek Önről a KHR-ben, illetve melyik intézmény adta át ezeket,

• ki, mikor és milyen jogcímen fért hozzá ezekhez az adatokhoz.

A tájékoztatásért **költségtérítés és egyéb díj nem számítható fel**. A kérelmének eredményéről szoros törvényi határidők alapján levélben, vagy kérése esetén e-mailen kap hivatalos tájékoztatást.

**9.5. Mit tehetek, ha a rólam nyilvántartott adattal problémám van?**

Amennyiben úgy gondolja, hogy az Önről nyilvántartott adat jogellenesen, nem megfelelően került a KHR-be, **úgy Ön kérheti annak helyesbítését vagy törlését**. A kifogását az adatot átadó pénzügyi szervezetnek, vagy a BISZ Zrt.-nek nyújthatja be. A kifogás vizsgálatának eredményéről legkésőbb 7 munkanapon belül, **írásban kap tájékoztatást**.

Amennyiben a KHR-be adatot szolgáltató pénzügyi szervezet az Ön kifogásának helyt ad, a helyesbítésre vagy törlésre legkésőbb 7 munkanapon belül kerül sor.

Amennyiben a kifogásáról kapott tájékoztatással nem elégedett, annak kézhezvételétől számított 30 napon belül a lakóhelye szerint illetékes járásbírósághoz fordulhat. Személyes adataival kapcsolatban a Nemzeti Adatvédelmi és Információszabadság Hatóságot is megkeresheti, illetve fogyasztói beadványt nyújthat be a Magyar Nemzeti Bankhoz, ha megítélése szerint az adatot átadó intézmény nem a fentiekben ismertetett tájékoztatási szabályok szerint járt el.

**9.6. Hol kaphatok további információt a KHR-rel kapcsolatban?**

A KHR-rel kapcsolatos kérdésével forduljon bizalommal bármelyik pénzügyi szervezethez, vagy a KHR-t kezelő pénzügyi vállalkozáshoz. A témával kapcsolatban további információkat olvashat az MNB honlapján is: https://www.mnb.hu/fogyasztovedelem/hitel-lizing/hitelfelvetel/kozponti-hitelinformacios-rendszer.

**Hasznos címek:**

• **A KHR-t kezelő pénzügyi vállalkozás adatai:** BISZ Zrt. (**székhely:** 1205 Budapest, Mártonffy utca 25-27., **honlap**: www.bisz.hu, **telefon**: (+36 1) 421-2505)

• **Felügyeleti hatóság:** Magyar Nemzeti Bank (**telephely**: 1013 Budapest, Krisztina krt. 39., **honlap**: www.mnb.hu, **telefon**: (+36 80) 203-776)

• **Adatvédelmi hatóság:** Nemzeti Adatvédelmi és Információszabadság Hatóság (**székhely**: 1125 Budapest, Szilágyi Erzsébet fasor 22/C., **honlap**: www.naih.hu, **telefon**: (+36 1) 391-1400)

A fenti tájékoztatóban foglaltakat tudomásul vettem.

**10. Kockázatfeltáró nyilatkozat folyószámlahitelhez kapcsolódóan**

Kijelentem, hogy a Bank az igényeimnek, lehetőségeimnek és szükségleteimnek felmérését követően szóban tájékoztatást adott az igényelhető folyószámlahitel legfontosabb jellemzőiről, a lehetséges összegéről, a kamat módosításának lehetőségéről, a jellemző teljes hiteldíj mutatójáról.

Kijelentem, hogy a Bank szóban tájékoztatást adott a jövedelemarányos törlesztő részlet és a hitelfedezeti arányok szabályozásáról szóló MNB rendelet rám vonatkozó főbb követelményeiről, így különösen a jövedelemarányos törlesztő részlet mutatóról, valamint a nettó havi jövedelem igazolásának módjáról.

Kijelentem, hogy a Bank a szóbeli tájékoztatás keretében felhívta a figyelmem arra, hogy a hitelszerződés megkötésekor felelősen kell eljárnom, felelős döntést kell hoznom (felelős hitelfelvevő elve), ennek keretében felhívta a figyelmem arra, hogy:

* kizárólag alaposan áttanulmányozott, megértett hitelszerződést írjak alá,
* a rendszeres jövedelmem csökkenése vagy más rendkívüli kiadás felmerülése miatt a pénzügyi teljesítőképességem romlása nem mentesít a hitelszerződésben foglaltak teljesítése alól,
* fizetési nehézségem esetén mielőbb tájékoztassam a Bankot, annak érdekében, hogy a hitelszerződés felmondásának megelőzése érdekében lehetőség legyen a közös megoldás keresésére,
* a lejárt tartozás miatt késedelmi kamat kerül felszámításra,
* a nem szerződésszerű teljesítés esetén lehetőség van a hitelszerződés Bank általi felmondására, mellyel a teljes tartozás lejárttá válik, megfizetése egyösszegben kérhető, valamint mód nyílik a biztosítékok érvényesítésére,
* a Bank által felmondott hitelszerződésből eredő tartozások érvényesítésének költségei is engem terhelnek, valamint a jövedelmemre és más vagyontárgyamra is végrehajtás foganatosítható.

Kijelentem, hogy a Bank a szóbeli tájékoztatás keretében tájékoztatott

* a hitelfelvétel folyamatáról,
* a Magyar Nemzeti Bank fogyasztóvédelmi hatósági jogköréről és a Pénzügyi Békéltető Testületnek a Magyar Nemzeti Bankról szóló 2013. évi CXXXIX törvény 96. § (1) bekezdése szerinti pénzügyi fogyasztói jogvita bírósági eljáráson kívüli rendezésében betöltött szerepéről, miszerint
	+ a hitelező, hitelközvetítő vagy a közvetítői alvállalkozó szolgáltatásával vagy eljárásával kapcsolatos panasz számomra kedvezőtlen kezelése esetén a Magyar Nemzeti Bankról szóló 2013. évi CXXXIX törvény 96. § (1) bekezdése szerinti fogyasztóvédelmi rendelkezések megsértése miatt a Magyar Nemzeti Banknál fogyasztóvédelmi ellenőrzést kezdeményezhetek,
	+ míg a szerződés létrejöttével, érvényességével, joghatásával és megszűnésével, valamint a szerződésszegéssel és annak joghatásaival kapcsolatos jogvita rendezésére tett sikertelen kísérlet vagy eredménytelen méltányossági kérelem esetén a Magyar Nemzeti Bankról szóló 2013. évi CXXXIX törvény 96. § (1) bekezdése szerinti pénzügyi fogyasztói jogvita peren kívüli rendezése érdekében a Pénzügyi Békéltető Testülethez fordulhatok.

A fizetendő havi kamatösszeg rendszeres jövedelemhez viszonyított aránya a rendszeres jövedelem, valamint a kamat változásának függvényében változhat.

Az alábbi táblázat bemutatja, hogy a hitelfelvétel kapcsán fizetendő havi kamatösszeg a fogyasztónak minősülő ügyfelek jövedelmi viszonyaihoz, illetve annak esetleges változásához képest milyen terhet jelent, és hogy a teljesítés során milyen további kockázatokkal kell az ügyfeleknek számolnia. A táblázatban felhasznált adatok az 56/2014. (XII. 31.) NGM rendelet 6. §-ában meghatározottak szerint kerültek feltüntetésre, reprezentatív példaként. A táblázatban feltüntetett feltételek a Bank hitelnyújtási feltételrendszerével nem állnak összefüggésben.

Példa:



Kijelentem, hogy a fentiekben részletezett példákon keresztül teljességgel megértettem, hogy a hitelfelvétel kapcsán fizetendő havi kamatösszeg törlesztése jövedelmi viszonyaimhoz, illetve annak esetleges változásához képest milyen terhet jelent, és hogy a teljesítés során milyen további kockázatokkal kell számolnom.

Alulírott jelen nyilatkozat aláírásával tudomásul veszem, hogy az OTP Bank Nyrt a folyószámlahitel-keret összegét forintban állapítja meg.

Tudomásul veszem, hogy a folyószámlahitel szerződés az engedélyezett hitelkeret összegére jön létre, és a szerződéskötéssel egy időben megállapításra kerül az engedélyezett hitelkeretből felhasználható hitelkeret összege.

Tudomásul veszem, hogy amennyiben az engedélyezett hitelkeret és az engedélyezett hitelkeretből felhasználható keretösszeg eltér, a Központi Hitelinformációs Rendszer (KHR) felé az OTP Bank az adatszolgáltatást az engedélyezett hitelkeret összegére teljesíti.

Tudomásul veszem, hogy a felhasználható hitelkeret terhére és erejéig kölcsönt vehetek igénybe. Az igénybe vett kölcsönösszeg törlesztése a bankszámlámon történő jóváírások erejéig és azok időpontjában automatikusan történik. Az igénybe vett kölcsönösszegek lejáratának időpontja a hitelkeret szerződés megszűnésének napja.

Tudomásul veszem, hogy az OTP Bank

* a hitelengedélyezést (igénylést, módosítást) követően hitelkeret kihasználási jutalékot (melynek felszámítási módját a mindenkor hatályos Lakossági bankszámlákról, betétekről és a Folyószámlahitelről – Folyószámlahitel című Üzletszabályzat tartalmazza),
* a felhasználható hitelkeret mindenkori igénybe nem vett összege után – rendelkezésre tartási jutalékot, valamint
* az igénybe vett kölcsön összege után kamatot és kezelési költséget

számít fel.

Felülvizsgálat:

Tudomásul veszem, hogy az OTP Bank jogosult a hiteljogviszony időtartama alatt évente egy alkalommal ismételten megvizsgálni a hitelképességemet és teljesítőképességemet a hitelkérelem elbírálása során alkalmazott eljárásnak megfelelően.

Tudomásul veszem, hogy az OTP Bank jogosult a hiteljogviszony időtartama alatt havonta a bankszámlámra érkező jövedelem-jóváírások összegének változását, valamint az egyszeres, kétszeres vagy háromszoros hitelkeret megállapításánál a hitelképesség és teljesítőképesség mellett figyelembe vett (a Lakossági bankszámlákról, betétekről és a Folyószámlahitelről – Folyószámlahitel című Üzletszabályzat II.2.2. pontjában meghatározott) feltételek teljesülését vizsgálni.

A hitelképesség és teljesítőképesség vizsgálata, az előző pontban meghatározott feltételek vizsgálata, valamint a rendszeres jóváírások összegének módosulása automatikusan módosíthatja a felhasználható folyószámlahitel összegét. Az így megállapított felhasználható hitelkeret összege maximum az engedélyezett hitelkeret összegével megegyező lehet.

Tudomásul veszem, hogy a felhasználható hitelkeret összege, valamint a kamat és a díjak mértéke a bankszámla konstrukciójának, valamint az esetlegesen kapcsolódó kedvezmény elemek változásának esetén módosulhat.

Tudomásul veszem, hogy 2016. május 1-től a 32/2014. (IX.10.) MNB rendelet 1. § (3) j) pontja alapján az engedélyezett hitelkeret automatikus emelésére a rendeletben foglalt időközönként, az ott meghatározott korlátozásokkal kerülhet sor. Az engedélyezett hitelkeret előzőek szerinti automatikus emelése a szerződésben rögzített, a tájékoztatás során figyelembe vehető maximális hitelkeret összegének alapul vételével történhet.

Tudomásul veszem, hogy amennyiben a felülvizsgálat eredménye alapján az engedélyezett hitelkeret – fentieken kívüli - emelésére kerülhetne sor, erről az OTP Bank – a szerződésben rögzített, a tájékoztatás során figyelembe vehető maximális hitelkeret összegének figyelembe vételével – a mindenkor hatályos Lakossági bankszámlákról, betétekről és a Folyószámlahitelről – Folyószámlahitel című Üzletszabályzatban foglaltak szerint értesítést küld.

Tudomásul veszem, hogy a lekötött betét fedezete mellett nyújtott folyószámlahitel esetén a rendelkezésemre álló hitelkeret összege (ezer forintra lefelé történő kerekítéssel) naponta automatikusan módosul olyan mértékben, amilyen mértékben a bankszámlámhoz kapcsolódó lekötött betéte(i)k összege megváltozik.

Tudomásul veszem, hogy a kamat, valamint a kezelési költség mértékét a Bank a kölcsönszerződésben megjelölt okok alapján jogosult egyoldalúan megváltoztatni, mely az általam fizetendő havi hiteldíj mértékét módosíthatja.

Tudomásul veszem, hogy a kamatmódosításból eredő változás a hitel kapcsán fizetendő havi kamatösszeg jelentős növekedését is eredményezheti (például évi 1 százalékpont mértékű emelés alkalmazása következtében egy 100 000 Ft összegű, az adott elszámolási időszakban folyamatosan teljes mértékben igénybe vett felhasználható hitelkeret esetén a havi fizetendő kamat összege 5 százalékkal emelkedhet. Ugyanezen példán keresztül, ha a kamatmódosítás miatti emelkedés mértéke évi 3 százalékpont, akkor a havi fizetendő kamat-összeg emelkedés 15 százalék is lehet.)

Példa:

Felhasználható hitelkeret összege: 100 000 Ft

Igénybe vett felhasználható hitelkeret: 100 000 Ft (az elszámolási időszakban (a példa alapján 30 napon keresztül) folyamatos, teljes összegű felhasználható hitelkeret kihasználás)

|  |  |  |  |  |
| --- | --- | --- | --- | --- |
| Induló éves kamat mértéke | Induló havi fizetendő kamat összege(30 napos elszámolási időszak (hónap) esetén) | Módosult évi kamat mértéke | Módosult havi fizetendő kamat összege(30 napos elszámolási időszak (hónap) esetén) | Fizetendő kamat-változás mértéke |
| 20,00% | 1 644 Ft | 21,00% | 1 726 Ft | + 82 Ft (+5%) |
| 20,00% | 1 644 Ft | 23,00 % | 1 890 Ft | + 246 Ft (+15%) |

Kijelentem, hogy a fentiekben részletezett példán keresztül teljességgel megértettem, hogy a kamatmódosítás milyen hatással lehet a hitellel kapcsolatos havi kamatfizetési kötelezettségre.

Tudomásul veszem, hogy a kamat mértéke nem a szerződés teljes időszakára került meghatározásra, az a számomra mind kedvezőtlenül, mind kedvezően változhat. A kamat mértékének növekedése esetén a szerződés teljes időszaka alatt összességében megfizetendő kamat összege megnő, így a szerződés alapján az általam megfizetendő teljes összeg is növekszik. A kamat meghatározásának módjától és a kamat módosítására vonatkozó szerződési feltételektől függ, hogy a kamat mértéke mely feltételek, körülmények függvényében, mikor, milyen időközönként és milyen mértékben változhat. A kamat mértékének várhatóan bekövetkező, de előre nem látható irányú és mértékű változásából eredő kockázatot teljes egészében én viselem. A kamat mértékének növekedése esetén a felmerülő többletfizetési kötelezettség engem terhel.

Tudomásul veszem, hogy a Bank a kamatok, díjak, költségek kedvezőtlen módosítását a módosítás hatálybalépését megelőzően legalább 60 nappal – az OTP Bank Nyrt-nél az ügyfélforgalom számára nyitva álló helyiségeiben, valamint az OTP Bank honlapján elérhető Hirdetményben teszi közzé.

Tudomásul veszem, hogy folyószámlahitel esetében a kamatot, díjat, költséget érintő változás, annak hatálybalépésének napjától kerül érvényesítésre.

Tudomásul veszem, hogy az ügyfél számára kedvezőtlen módosításról a Bank a Számlatulajdonost legkésőbb a módosítás hatályba lépését 60 nappal megelőzően a bankszámlakivonaton közvetlenül is értesíti.

Tudomásul veszem, hogy a kamatnak, díjnak, vagy költségnek az ügyfél számára kedvezőtlen módosítása esetén a Számlatulajdonos a módosítás hatályba lépése előtt jogosult a folyószámlahitel szerződés díjmentes felmondására 30 napos határidővel.

Tudomásul veszem, hogy a szerződés alapján felszámított fix díjak, költségek – beleértve a százalékos mértékben meghatározott díjak fix minimum és maximum értékét is –a Központi Statisztikai Hivatal által, a Központi Statisztikai Hivatal honlapján közzétett előző évi éves fogyasztói árindex (infláció) alapján, annak mértékével, évente, a megelőző év december 31-i mértékhez képest automatikusan módosulnak, a honlapon történt közzétételt követő második hónap első napjától. Tudomásul veszem, hogy a Számlatulajdonos ezt követően a módosult díjat köteles megfizetni az OTP Bank részére.

Kijelentem, hogy a fentiekre figyelemmel a folyószámlahitel-keret beállítását úgy kérem, hogy a felülvizsgálatból, valamint a hiteldíj elemek változásából eredő kockázat jellegét megértettem, a felmerülő valamennyi kockázatot viselem. Kijelentem, hogy a fentiek alapján a hiteltermék kiválasztásánál ésszerűen tájékozottan, az adott helyzetben elvárható figyelmességgel és körültekintéssel jártam el. Kijelentem továbbá, hogy az OTP Bank Nyrt.-vel szemben az általa alkalmazott hiteldíj elemek változásának kockázatából eredően igényt nem érvényesítek.

**11. Nyilatkozat a fogyatékos ügyfeleknek egyenlő esélyű hozzáférést biztosító szolgáltatások köréről és a hozzáférés módjáról szóló figyelemfelhívásról**

Kijelentem, hogy az OTP Bank a kölcsönszerződés megkötését megelőzően felhívta a figyelmem arra, hogy kérés esetén tájékoztatást nyújt szóban vagy írásban a fogyatékkal élő ügyfeleknek egyenlő esélyű hozzáférést biztosító szolgáltatások köréről és a hozzáférés módjáról.

**12. Cselekvőképességi nyilatkozat**

Büntetőjogi felelősségem teljes tudatában kijelentem, hogy a Ptk. szerinti cselekvőképességem fennáll, az semmiféle ügycsoportot illetően, sem részlegesen sem teljesen nem került korlátozásra és ellenem erre irányuló eljárás nincs folyamatban.

Alulírott, büntetőjogi felelősségem tudatában kijelentem, hogy a fenti nyilatkozatokban foglaltakat megismertem, és mindezeket magamra nézve a következő pontok kivételével kötelezőnek fogadom el:

……………………………………………………………………………………………………………………….

Hiteligénylő:

Társigénylő:

Bankunk a fenti tájékoztató anyag és nyilatkozatok összeállításakor kiemelt figyelmet fordított arra, hogy az Ön részére a hitelhez kapcsolódó valamennyi információt biztosítsa és így Ön az összes kockázatot megismerve dönthessen annak igénybevételéről. Amennyiben valamelyik nyilatkozattal – a 2.1.-2.3. szerinti nyilatkozatok kivételével, ide nem értve a könyvvizsgáló 2.2. szerinti nyilatkozatát – nem ért egyet, akkor a felelős hitelezői magatartás a bank részéről nem valósulhat meg, így a szerződéskötés nem jöhet létre.

 ………………………… …… ..………………………….

 Hiteligénylő aláírása Társigénylő aláírása

Kelt:

1. a központi hitelinformációs rendszerről szóló 2011. évi CXXII. törvény [↑](#footnote-ref-1)